陈孟阳
答清江钱大尹问合皂山中景
形如合皂对清江，吴汉神仙古道场。
玉像灵多民受赐，天书岁久墨犹香。
绛霞密锁灵仙馆，碧雾轻笼正一堂。
苍藓斓斑双鲤石，寒泉澄湛九龙塘。
著衣台上三冬暖，鸣水亭前六月凉。
擣药鸟声喧夜榻，升天马迹印西冈。
葛憩源深生异草，凌云峰峻染瑶光。
丹井虽存人杳漠，松巢空见鹤飞翔。
屏妆水墨夸陶弼，门断尘埃忆孟昌。
风来松桧笙箫地，春入园林锦绣乡。
个中自少红尘到，闲里惟知白昼长。
景物敢吟成实录，愿凭贤宰一称扬。